Pekania pennanti nyaéta sato asli wewengkon kalér Amérika anu disebut ogé fisher. Saméméhna ieu spésiés sato téh dingaranan Martes penannti, tuluy diganti jadi Pekania pennanti tanggal 3 Séptémber 2015.

Rupa Awak
Ditingali saliwat mah, ieu sato téh ampir sarupa jeung careuh atawa lasun. Awakna panjang, ari sukuna pendék. Panjang sakujur awakna antara 800 nepi ka 1.075 mm, panjang buntutna 280–400 mm, panjang leungeunna90-125 mm, panjang ceulina 40–55 mm, beuratna 2,0-5,5 kg. Pekania pennanti awakna ramping, anu moncongna nyungcung jeung buntutna kandel ku bulu. Ramona aya lima dina unggal sukuna, jeung kukuna bisa ditilepkeun kawas cakar ucing.

Umumna boga warna coklat kolot, tapi beungeut, hulu jeung taktakna biasana semu abu-abu. Buluna kandel jeung herang, tapi karasa keusrak. Bulu beuteungna (awak bagian handap) warna coklat kolot tapi mindeng aya poléng acak warna bodas dina beuheung, dada, atawa beuteunga. Warna poléng bulu dina usum panas biasana leuwih rupa-rupa. Ari baganti bulu biasana sakali dina sataun, nyaéta panungtungan usum panas jeung awal usum tiris.

Kabiasaan Hirup
Pekania bisa hirup kira-kira 10 taun di alam atawa di penangkaran. Mimiti begér dina umur sataun tapi umumna teu éféktif nepi ka umurna 2 taun. Ieu sato téh solitér iwal ti bikangna jeung anak-anakna, jeung dina usum begér, anu umumna dina bulan Fébruari nepi ka pertengahan bulan Méi. Ieu sato pinter tétérékélan jeung gancang lamun hanjat kana tangkal, tapi biasana mah sok leumpang dina taneuh baé. Biasana aktif beurang jeung peuting, sarta bisa ngojay. Dina usum tiris, biasana sok nyieun lombang jeung torowongan dina jero salju. Tapak sukuna biasana kapanggih di tempat nu deukeut jeung sumber cai.

Pekania kaasup sato prédator, biasana ngahakan bajing, beurit, kelenci salju, jeung manuk. Sacara teu langsung manéhna ngawangun komunitas tutuwuhan di leuweung lantaran ngahakan mangsa anu bisa nyebarkeun binih (siki) di sabudeureun leuweung. Kekembangan jeung tutuwungan nu tangtu, misalna béri ogé sok dihakan. Ieu sato umumna paéh lantaran dijebak, katabrak kandaraan, jeung dihakan ku ucing leuweung, coyote jeung cougar.

Sumebarna
Spésiés ieu sumebar ti Kanada, jeung sabagian wewengkon kalér Amérika Serikat. Dina sajarahna, ieu mamalia téh kungsi hirup di sabureudeun cekungan Gréat Lake, tapi ku lantaran leuweungna dituaran ieu sato beuki kaancam punah, iwal di wewengkon pasisisan Ontario jeung Minnesota. Dina panungtungan abad ka-19 jeung awal abad ka-20, populasi pekania turun ngajaul. Ieu sato diboro di sakuliah Amérika jeung Kanada wétan.

Program réintroduksi (ngawanohkeun deui) pekannia anu dimimitian ti taun 1900-an, babarengan jeung restorasi alam tina populasi anu nyésa, geus mampuh mulangkeun ieu sato pikeun nempatan deui wewengkon sabudeureun Michigan, New York, Pennsylvania, jeung Wisconsin. Dina éta proyék, 90 pekannia anu kaasup 50 bikang jeung 40 jalu dileupaskeun di 21 lokasi di Olympic National Park ti taun 2008 nepi ka 2010. Masing-masing dipasangan transmiter radio sangkan bisa kalacak upruk-aprakna, jeung rupa-rupa kabiasaan jeung kajadian séjénna. Populasi ayeuna sato ieu geus diasupkeun kana kategori G5 (aman).

Habitat 
Pekania ngaprak di jero hutan anu geus geledegan, anu kanopina geus kompléks, liang-liang tangkalna geus gorowong, tangkay jeung dangdauan tina tangkal anu geus pabalatak di dasar leuweung, jeung garung pikeun jadi tempat panyalindunganana.

Rujukan

Mustelidae
Sato Amérika